Predkladacia správa

Predkladané pravidelné vyhodnotenie stavu aproximácie práva Slovenskej republiky s právom Európskych spoločenstiev a Európskej únie za rok 2001  bolo vypracované na základe Plánu práce vlády Slovenskej republiky na rok 2002.

Vyhodnotenie stavu aproximácie práva obsahuje popis výsledkov dosiahnutých jednotlivými ministerstvami a ostatnými ústrednými orgánmi štátnej správy v legislatívnom procese z hľadiska aproximácie práva v roku 2001. Pri hodnotení plnenia úloh boli vzaté do úvahy priority a úlohy obsiahnuté vo vládou schválených dokumentoch pre rok 2001. Pri hodnotení stavu a stupňa aproximácie práva správa reaguje na priority a úlohy stanovené v Pláne legislatívnych úloh vlády SR na rok 2001, v Partnerstve pre vstup, v Národnom programe pre prijatie acquis communautaire 2001, v Prioritných úlohách vlády SR vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001, v Pravidelnej správe Európskej komisie o pripravenosti Slovenskej republiky na členstvo v Európskej únii za rok 2001 a v negociačných pozíciách Slovenskej republiky v jednotlivých negociačných kapitolách, schválených vládou SR.

Súčasťou materiálu je aj popis Informačného systému pre legislatívu a aproximáciu práva (ISLAP) a zhodnotenie stavu a procesu zabezpečovania prekladov pre potreby aproximácie práva k 31. 3. 2002. Aktuálne bol do správy zakomponovaný aj popis Siete pre riešenie problémov vnútorného trhu (SOLVIT), ktorá má fungovať v členských i kandidátskych krajinách na riešenie problémov vyplývajúcich z praktického uplatňovania legislatívy vnútorného trhu. 

Hodnotenie stavu aproximácie je rozdelené do 29-tich kapitol, ktoré je zhodné s členením podľa negociačných kapitol.

Hodnotiaca správa sa nezaoberá hodnotením plnenia tých úloh, ktoré sa týkajú schopnosti SR riadne aplikovať prevzaté acquis, čo súvisí predovšetkým s budovaním inštitúcií a s praktickou aplikáciou už zharmonizovaného práva. Tieto úlohy sú predmetom iných hodnotiacich správ.

K predkladanej správe bolo vykonané medzirezortné pripomienkové konanie. Zohľadnené a zapracované boli všetky pripomienky vecnej povahy. Materiál bol tiež zaslaný na informáciu RHSD. Na rokovanie vlády SR sa materiál predkladá bez rozporov.